PATVIRTINTA

Rokiškio rajono savivaldybės tarybos

2022 m. balandžio 29 d. sprendimu Nr. TS-............

**ROKIŠKIO KULTŪROS CENTRO NUOSTATAI**

**BENDROSIOS NUOSTATOS**

1. Rokiškio rajono savivaldybės kultūros centro nuostatai (toliau – Nuostatai) reglamentuoja Rokiškio kultūros centro (toliau – Kultūros centro) teisinę formą, buveinę, veiklos tikslus ir funkcijas, teises ir pareigas, valdymą ir veiklos organizavimą darbuotojų priėmimą į darbą ir atleidimą iš darbo, jų darbo apmokėjimo tvarką lėšų šaltinius, jų naudojimo tvarką finansinės veiklos kontrolę, steigimo, pertvarkymo, reorganizavimo, likvidavimo tvarką, savininką, savininko teises ir pareigas įgyvendinančią instituciją, viešų pranešimų skelbimo ir visuomenės informavimo tvarką.

2. Kultūros centro pavadinimas – Rokiškio kultūros centras.

3. Kultūros centro teisinė forma – biudžetinė įstaiga.

4. Kultūros centro steigėja yra Rokiškio rajono savivaldybės taryba (toliau – Savivaldybės taryba).

5. Savininko teises ir pareigas įgyvendina Savivaldybės taryba.

6. Kultūros centro buveinė: Respublikos g. 96, LT-42136 Rokiškis, Lietuvos Respublika.

7. Kultūros centras yra ribotos civilinės atsakomybės viešas juridinis asmuo, turintis antspaudą su savo pavadinimu, sąskaitas Lietuvos Respublikos bankuose.

8. Kultūros centro veikla grindžiama Lietuvos Respublikos Konstitucija, Lietuvos Respublikos biudžetinių įstaigų įstatymu, Lietuvos Respublikos vietos savivaldos įstatymu, Lietuvos Respublikos kultūros centrų įstatymu ir Respublikos Prezidento dekretais, Lietuvos Respublikos Vyriausybės nutarimais, Kultūros ministerijos teisės aktais, rajono savivaldybės tarybos sprendimais, šiais nuostatais ir kitais teisės aktais.

9. Kultūros centro finansiniai metai sutampa su kalendoriniais metais.

10. Kultūros centras yra paramos gavėjas.

11. Kultūros centro veikla pagal ekonominės veiklos rūšių klasifikatorių priskiriama šioms klasėms:

11.1. vaikų poilsio stovyklų veikla (55.20.20);

11.2. kita leidyba (58.19);

11.3 kino filmų rodymas (59.14);

11.4. nuosavo arba nuomojamo nekilnojamojo turto nuoma ir eksploatavimas (68.20);

11.5 posėdžių ir verslo renginių organizavimas (82.30)

11.6. kultūrinis švietimas (85.52);

11.7. kitas, niekur kitur nepriskirtas, švietimas (85.59);

11.8. švietimui būdingų paslaugų veikla (85.60);

11.9. kūrybinė, meninė ir pramogų organizavimo veikla (90);

11.10. kita pramogų ir poilsio organizavimo veikla (93.29);

11.11. kitų, niekur kitur nepriskirtų narystės organizacijų veikla (94.99).

**II. KULTŪROS CENTRO VEIKLOS SRITIS, TIKSLAI IR FUNKCIJOS**

12. Kultūros centro veiklos sritis – kultūrinė-meninė veikla.

13. Kultūros centro tikslai:

13.1. puoselėti ir įgyvendinti regiono etninę kultūrą, mėgėjų, profesionalųjį ir kino meną, kitas meno rūšis ir formas, kuria menines programas, plėtoti švietėjišką (edukacinę), pramoginę veiklą, tenkinti bendruomenės kultūrinius poreikius Rokiškio rajone;

13.2. užtikrinti gyventojų poreikius atitinkančių kultūros paslaugų prieinamumą Rokiškio miesto, Rokiškio kaimiškoje, Jūžintų ir Juodupės seniūnijose.

14. Kultūros centro funkcijos:

14.1. organizuoti valstybines, kalendorines šventes, jubiliejinių datų minėjimus, laisvalaikio (poilsio, pramoginius, edukacinius bei kitus) renginius, mėgėjų ir profesionalaus meno kolektyvų sklaidą, studijų, klubų, būrelių ir kitą kultūrinę, meninę, pilietinę, edukacinę, konferencinę veiklą;

14.2. rūpintis klubų, studijų, būrelių, mėgėjų ir kitų meno kolektyvų parengimu ir dalyvavimu dainų šventėse, vietiniuose, rajoniniuose, regioniniuose, respublikiniuose ir tarptautiniuose renginiuose;

14.3. reprezentuoti Rokiškio meno mėgėjų ir kitą kultūrinę, meninę veiklą;

14.4. vykdyti mėgėjų ir profesionalaus meno kūrybos įgyvendinimą ir sklaidą;

14.5. organizuoti įvairias parodas, plenerus ir kitus meninius projektus;

14.6. organizuoti etninę kultūrą, mėgėjų ir profesionalų meną populiarinančius renginius;

14.7. vykdyti ugdymo ir edukacines programas, veiklą, įvairaus amžiaus žmonių grupių (vaikų, moksleivių, jaunimo, senyvo amžiaus ir kitų) estetiniam, meniniam, kūrybiniam, sociokultūriniam poreikiui tenkinti ir užimtumui įgyvendinti;

14.8. įgyvendinti įvairių kultūros ir meno rūšių ir formų programas, projektus, veiklą;

14.9. bendradarbiauti su rajono, regiono, šalies ir užsienio meno, mokslo, kultūros įstaigomis (bibliotekomis, muziejais ir pan.), religijos, švietimo ir kitomis institucijomis, organizacijomis;

14.10. teikti metodinę ir organizacinę pagalbą rajono kultūros ir meno darbuotojams bei informaciją žiniasklaidai;

14.11. kaupti ir analizuoti informaciją apie Kultūros centro kolektyvų veiklą, mėgėjų ir profesionalų meną (vaizdajuostės, nuotraukos ir kt.), renginius, kuriuos įgyvendina ir organizuoja Kultūros centras;

14.12. rūpintis Kultūros centro darbuotojų kvalifikacija;

14.13. pagal kompetenciją organizuoti mokymus;

14.14. Savivaldybės tarybos nustatyta tvarka teikti mokamas ir neatlygintinas paslaugas, sudaryti nuomos sutartis.

**III. KULTŪROS CENTRO SAVININKO TEISES IR PAREIGAS IGYVENDINAČIOS INSTITUCIJOS KOMPETENCIJA**

15.Savivaldybės taryba:

15.1. steigia, reorganizuoja ir likviduoja Kultūros centrą;

15.2. skiria Kultūros centro veiklai savivaldybės biudžeto lėšas;

15.3. suteikia leidimą Kultūros centrui sudaryti ilgalaikės turto nuomos sutartis;

15.4. analizuoja ir kontroliuoja Kultūros centro veiklą;

15.5. tvirtina ir keičia Nuostatus, įgalioja asmenį juos pasirašyti;

15.6. tvirtina didžiausią leistiną darbuotojų, dirbančių pagal darbo sutartis ir gaunančių darbo užmokestį iš Savivaldybės biudžeto lėšų, skaičių;

15.7. tvirtina Kultūros centro teikiamų mokamų paslaugų sąrašą ir įkainius.

**IV. KULTŪROS CENTRO TEISĖS IR PAREIGOS**

16. Nuostatuose numatytai veiklai vykdyti Kultūros centras turi teisę:

16.1. naudotis patikėjimo teise perduotu valstybės bei Savivaldybės tarybos turtu;

16.2. pirkti ar kitaip įsigyti turtą, jį valdyti, naudoti ir disponuoti juo įstatymų ir šių Nuostatų nustatyta tvarka;

16.3. sudaryti sutartis, prisiimti įsipareigojimus, jungtis į kultūros centrų organizacijas, užmegzti tiesioginius ryšius su kultūros įstaigomis kitose valstybėse;

16.4. gauti paramą įstatymų nustatyta tvarka;

16.5. atsiskaityti už prekes, atliktus darbus ir paslaugas bet kuria sutarta forma, neprieštaraujančia Lietuvos Respublikos įstatymams, kitiems teisės aktams;

16.6. valdyti, saugoti ir naudoti savivaldybės perduotą turtą įstatymų nustatyta tvarka;

16.7. teikti Lietuvos Respublikos ir užsienio fondams finansuotinas programas ir projektus;

16.8. nustatyti savo vidaus organizacinę struktūrą;

16.9 inicijuoti šių Nuostatų keitimą.

17. Kultūros centro pareigos:

17.1. naudoti iš Lietuvos valstybės arba savivaldybės biudžeto gaunamas lėšas tik kultūros centro uždaviniams vykdyti pagal asignavimų valdytojų patvirtintas išlaidų sąmatas;

17.2. teikti steigėjui, valstybės ir Rokiškio rajono savivaldybės kultūros politiką įgyvendinančiam administracijos padaliniui ~~kultūros politiką įgyvendinančiai institucijai~~ ir kitoms įstatymų numatytoms institucijoms savo veiklos planus ir ataskaitas;

17.3. garantuoti įstaigos finansinių ir statistinių ataskaitų teisingumą;

17.4. vykdyti valstybės ir Rokiškio rajono savivaldybės kultūros politiką įgyvendinančios institucijos pavedimus, atitinkančius Kultūros centro veiklos pobūdį.

Kultūros centras gali turėti kitų teisių ir pareigų, jeigu jos neprieštarauja Lietuvos Respublikos įstatymams.

**V. KULTŪROS CENTRO VALDYMAS**

18. Kultūros centrui vadovauja Rokiškio kultūros centro direktorius (toliau – Kultūros centro direktorius), kurį į pareigas 5 metams konkurso būdu Lietuvos Respublikos Vyriausybės nustatyta tvarka skiria ir atleidžia Savivaldybės meras (toliau – meras). To paties Kultūros centro vadovu tas pats asmuo gali būti skiriamas ne daugiau kaip dviem kadencijoms iš eilės. Kvalifikacinius reikalavimus Kultūros centro direktoriui nustato kultūros ministras. Direktoriaus teises ir pareigas nustato nuostatai ir direktoriaus pareigybės aprašymas. Direktoriui tarnybinio atlyginimo koeficientą, personalinį priedą prie tarnybinio atlyginimo ir skatinimo sąlygas nustato meras.

19. Kultūros centro direktoriaus pareigybės aprašymą potvarkiu tvirtina meras.

20. Kultūros centro direktorių atostogų, į tarnybines komandiruotes, stažuotes, kvalifikacijos kėlimo kursus potvarkiu išleidžia meras.

21. Kultūros centro direktoriui negalint eiti pareigų, jo pareigas turi atlikti direktoriaus pavaduotojas, o jam negalint eiti pavaduotojo pareigų, kitas direktorių priimančio į darbą asmens paskirtas specialistas.

22. Kultūros centro direktorius yra Savivaldybės biudžeto asignavimų valdytojas, kurio pareigas, teises ir atsakomybę reglamentuoja Lietuvos Respublikos biudžeto sandaros įstatymas bei kiti teisės aktai.

23. Kultūros centro direktorius:

23.1. organizuoja Kultūros centro darbą kad būtų įgyvendinami Kultūros centro tikslai ir atliekamos nustatytos funkcijos;

23.2. užtikrina, kad būtų laikomasi įstatymų ir kitų teisės aktų ir Kultūros centro nuostatų;

23.3. leidžia įsakymus, privalomus visiems Kultūros centro darbuotojams, kontroliuoja jų vykdymą;

23.4. įstatymų nustatyta tvarka priima į darbą ir atleidžia iš darbo Kultūros centro darbuotojus, nustato tarnybinius atlyginimus (koeficientus), priedus, priemokas, vienkartines išmokas už darbo kokybę, neviršydamas nustatyto metinio darbo apmokėjimo fondo ir vadovaujantis Kultūros centro direktoriaus įsakymu patvirtinta Darbo apmokėjimo sistema;

23.5. nustato Kultūros centro darbuotojų atsakomybę už naudojamo turto saugumą;

23.6. tvirtina Kultūros centro struktūrą ir pareigybių sąrašą neviršijant Savivaldybes tarybos nustatyto didžiausio leistino pareigybių skaičiaus ir apie pakeitimus informuoja Rokiškio rajono savivaldybės kultūros politiką įgyvendinantį administracijos padalinį;

23.7. ruošia ir tvirtina Kultūros centro darbuotojų pareiginius nuostatus, vidaus tvarkos taisykles, kitus vidaus organizacinius dokumentus;

23.8. rūpinasi Kultūros centro darbuotojų kvalifikacijos kėlimu;

23.9. teikia dalykinę pagalbą (konsultacijas) rajono kultūros darbuotojams ir kultūros nevyriausybinėms organizacijoms;

23.10. garantuoja, kad pagal Lietuvos Respublikos viešojo sektoriaus atskaitomybės įstatymų teikiami ataskaitų rinkiniai ir statistines ataskaitos būtų teisingi;

23.11. užtikrina racionalų ir taupų lėšų bei turto naudojimą, veiksmingą Kultūros centro vidaus kontroles sistemos sukūrimą jos veikimą ir tobulinimą;

23.12. atstovauja Kultūros centrui valdžios ir valdymo institucijose, teismuose ir palaikant santykius su kitais subjektais;

23.13. Kultūros centro vardu sudaro sandorius;

23.14. be įgaliojimo veikia Kultūros centro vardu ir išduoda įgaliojimus Kultūros centro darbuotojams atlikti tas funkcijas, kurios priklauso direktoriaus kompetencijai;

23.15. gali turėti ir kitų jam Kultūros centro nuostatuose arba kituose teises aktuose nustatytų teisių ir pareigų, kurios neprieštarauja įstatymams ir kitiems teisės aktams.

**VI. KULTŪROS CENTRO TARYBA**

24. Kultūros centre veikia kolegiali patariamojo balso teisę turinti kultūros centro taryba (toliau – Taryba), kuri savo veikloje vadovaujasi Lietuvos Respublikos kultūros centrų įstatymo, Kultūros centro nuostatais, kitais teises aktais.

25. Taryba atlieka šias funkcijas:

25.1. svarsto ir reiškia pritarimą Kultūros centro veiklos planui ir veiklos ataskaitai; ~~vertina sezonines ir perspektyvines kūrybines veiklos programas, jų įgyvendinimo rezultatus;~~

25.2. aptaria naujausias meno programas ir teikia pasiūlymus dėl jų menines kokybes ir priežiūros;

25.3. reiškia pritarimą arba siūlo Kultūros centro darbuotojus apdovanojimams, stipendijoms ir paskatinimams gauti;

25.4. svarsto kitus Kultūros centro veiklos klausimus.

26. Taryba sudaroma iš 7 narių 2 metams. Į ją įeina visuotiniame kolektyvo susirinkime išrinkti 3 nariai ir Kultūros centro direktoriaus paskirti 2 kultūros centro administracijos atstovai, vienas Rokiškio rajono savivaldybės administracijos kultūros politiką įgyvendinančios institucijos atstovas bei vienas Rokiškio nevyriausybinių organizacijų atstovas.

27. Tarybos personalinę sudėtį tvirtina Kultūros centro direktorius.

28. Tarybos pirmininkas ir sekretorius renkami iš tarybos narių atviru balsavimu pirmajame tarybos posėdyje paprastąja dalyvaujančių narių balsų dauguma. Tarybai negali vadovauti Kultūros centro direktorius.

29. Kultūros centro tarybos nariai gali būti atšaukti prieš terminą juos delegavusio subjekto sprendimu, Kultūros centro tarybos pirmininko ar delegavusio subjekto 1/3 narių siūlymu.

30. Tarybos posėdžiai šaukiami ne rečiau kaip du kartus per metus. Neeilinis Tarybos posėdis šaukiamas pirmininko iniciatyva arba ne mažiau kaip trijų Tarybos narių reikalavimu.

31. Tarybos posėdis teisėtas, jeigu jame dalyvauja ne mažiau kaip 2/3 tarybos narių. Nutarimai priimami, jei už juos balsuoja daugiau kaip pusė tarybos narių. Balsams pasiskirsčius po lygiai, lemia Tarybos pirmininko (jei jo nėra, – Tarybos pirmininko pavaduotojo) balsas. Tarybos sprendimai įforminami posėdžio protokolu, kurį pasirašo Tarybos pirmininkas ir sekretorius.

32. Taryba į savo posėdžius gali kviestis ir kitus Kultūros centro specialistus ar kitus asmenis, galinčius pateikti pasiūlymų bei išvadas iškilusiais klausimais.

33. Tarybos nutarimai yra rekomendacinio pobūdžio ir gali būti įgyvendinami tik Kultūros centro direktoriaus įsakymais.

**VII. DARBO SANTYKIAI IR DARBO APMOKĖJIMAS**

34. Darbo santykius ir darbo apmokėjimą Kultūros centre reglamentuoja Lietuvos Respublikos darbo kodeksas, Lietuvos Respublikos Vyriausybės įstatymai, Kultūros ministerijos teisės aktai, Rokiškio rajono savivaldybės tarybos sprendimai ir šie nuostatai.

35. Darbuotojai į darbą priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

**VIII. KULTŪROS CENTRO TURTAS, LĖŠOS IR JŲ NAUDOJIMAS**

36. Kultūros centras disponuoja su jo veikla susijusiu rajono savivaldybės turtu.

37. Kultūros centro veikla finansuojama iš rajono savivaldybės biudžeto pagal asignavimų valdytojų patvirtintas programų sąmatas, laikantis Rokiškio rajono savivaldybės nustatytų finansavimo taisyklių.

38. Papildomą finansavimą Kultūros centras gauna dalyvaudamas įvairių institucijų ir fondų skelbiamuose konkursuose atitinkamoms kultūrinės veiklos programoms vykdyti.

Kultūros centro lėšų šaltinis gali būti ir kitos steigėjo nustatyta tvarka įgytos ir naudojamos biudžeto lėšos.

39. Kultūros centras naudoja skirtas biudžeto lėšas pagal paskirtį ir programų sąmatose nustatytoms priemonėms finansuoti, laiku atsiskaityti su biudžetu.

40. Kultūros centro pajamas sudaro

40.1. steigėjo asignavimai;

40.2. įplaukos už teikiamas paslaugas;

40.3. įplaukos už tikslinių programų vykdymą;

40.4. projektinio finansavimo lėšos;

40.5. Europos Sąjungos lėšos;

40.6. savanoriški įnašai, parama;

40.7. kitos lėšos.

41. Kultūros centras nėra pelno siekianti organizacija, papildomai gautos lėšos yra neapmokestinamos. Jos naudojamos įstatymų nustatyta tvarka.

42. Kultūros centro išlaidas sudaro:

42.1. lėšos, skirtos darbuotojų darbo užmokesčiui ir Valstybinio privalomo draudimo įmokoms;

42.2. pastatų išlaikymo išlaidos;

42.3. transporto išlaikymo išlaidos;

42.4. išlaidos, susijusios su įstaigos veikla;

42.5. kitos išlaidos.

**IX. KULTŪROS CENTRO FINANSINĖS IR KITOS VEIKLOS KONTROLĖ**

43. Už Kultūros centro finansinę veiklą atsako direktorius, kuris kontroliuoja lėšų gavimą ir tinkamą panaudojimą.

44. Direktorius ir vyriausiasis buhalteris atsako už Kultūros centro buhalterinės apskaitos organizavimą ir tvarkymą. Kultūros centro buhalterinė apskaita organizuojama ir metinių ataskaitų rinkinys, metinė veiklos ataskaita rengiami, teikiami ir skelbiami Buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir jų įgyvendinamųjų teisės aktų nustatyta tvarka.

45. Kultūros centras teikia finansines ir biudžeto vykdymo ataskaitas teisės aktų nustatyta tvarka. Kultūros centro finansinės, ūkinės bei kitos veiklos kontrolę vykdo Savivaldybės Kontrolės ir audito tarnyba ir kitos įgaliotos valstybės institucijos teisės aktų nustatyta tvarka.

**X. ŠALTINIS, KURIAME SKELBIAMI VIEŠI PRANEŠIMAI**

46. Vieši pranešimai, susiję su Kultūros centro veikla skelbiami Registrų centro elektroniniame leidinyje „Juridinių asmenų vieši pranešimai“.

47. Informacija apie Kultūros centro veiklą skelbiama Kultūros centro interneto svetainėje vadovaujantis įstatymų ir norminių teisės aktų tvarka.

**XI. BAIGIAMOSIOS NUOSTATOS**

48. Kultūros centras reorganizuojamas ar likviduojamas įstatymų ir kitų norminių teisės aktų tvarka.

49. Nuostatai keičiami įstatymų ir kitų norminių teisės aktų tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_